**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.05.2018, ora 08.00 – 28.05.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 28.05.2018, ora 07.00**

**RÂURI**

**Debitele au fost, în general, staționare**, exceptând cursurile inferioare ale râurilor Crişul Alb şi Arieş unde au fost in creştere uşoară prin propagare și cursul superior al Prutului unde au fost în scădere.

Din cauza precipitaţiilor căzute în interval, sub formă de aversă şi cu caracter torenţial, s-au înregistrat scurgeri pe versanţi, torenţi, pâraie, viituri rapide pe râurile mici cu efecte de inundaţii locale şi creşteri rapide de niveluri şi debite pe unele râuri, în special din zonele de munte din vestul, nord-vestul şi sud-vestul ţării.

Debitele se situează, în general, la valori cuprinse între 30-70% din mediile multianuale lunare, mai mari (peste 100 % din normalele lunare) pe cursul superior al râului Bega și pe cursul inferior al Jiului și mai mici (sub 30% din normalele lunare) pe râurile din bazinele hidrografice: Târnave, Iara, Putna, Rm. Sărat, Bârlad, pe afluenții Crișului Negru, Buzăului, Trotuşului şi Prutului şi pe unii afluenți ai Oltului mijlociu și ai Argeșului superior.

În interval au fost emise şapte **ATENŢIONĂRI HIDROLOGICE** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**, exceptând râurile Iza, Tur şi Crişul Alb, cursurile inferioare ale Someşului şi Arieşului şi cursul superior al Prutului unde vor fi în scădere uşoară.

Sunt posibile scurgeri pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri rapide de niveluri şi debite pe unele râuri mici din vestul, sud-vestul, centrul țării şi din zonele de deal şi munte din centrul şi sudul ţării, datorită precipitaţiilor prevăzute, sub formă de aversă şi cu caracter torenţial.

**DUNĂRE**

Debitul la intrarea în ţară (secţiunea Baziaş) în intervalul 27.05 – 28.05.2018 a fost în scădere, având valoarea de 5.100 m3/s, sub media multianuală a lunii mai (7250 m3/s).

În aval de Porţile de Fier debitele au fost în scădere pe sectorul Gruia – Zimnicea, staţionare la Giurgiu şi în creştere pe sectorul Olteniţa – Tulcea.

**Debitul la intrarea în ţară (secţiunea Baziaş) va fi staţionar (5.000 m3/s).**

În aval de Porţile de Fier debitele vor fi în scădere pe sectorul Gruia – Giurgiu, staţionare pe sectorul Olteniţa – Călăraşi şi în creştere pe sectorul Cernavodă – Tulcea.

**2.** **Situaţia meteorologică în intervalul 27.05.2018, ora 09.00 – 28.05.2018, ora 06.00**

**ÎN ŢARĂ**

**Vremea a fost mai caldă** decât în mod obișnuit în interiorul arcului carpatic și apropiată de normal, în restul teritoriului, în condițiile în care, valorile termice diurne au continuat să scadă, față de ziua precedentă, în majoritatea regiunilor. În Oltenia, Banat, Crișana, Maramureș, nord-vestul și nordul Munteniei, vestul Transilvaniei și zonele montane aferente acestora, au fost manifestări specifice instabilității atmosferice. Gradul de instabilitate a fost în creștere, după orele prânzului când, temporar înnorările s-au accentuat, s-au semnalat frecvente descărcări electrice și local averse, ce au avut și caracter torențial. În intervale scurte de timp, pe arii restrânse, cantitățile de apă au depășit 25...30 l/mp. Pe spații mici, până la încheierea prezentului raport, s-au cumulat 58 l/mp în județul Vâlcea (stația hidrologică Păușești), 43 l/mp în județul Caraș-Severin (stația hidro. Caransebeș), 38 l/mp în județul Arad (stația hidro. Chișindia), 35 l/mp la Târgu Jiu (jud. Gorj). În celelalte regiuni, cerul a fost variabil cu unele înnorări în est, sud-est și zona Carpaților Orientali, în general, până la miezul zilei, iar spre seară și noaptea, a devenit mai mult senin, timp în care, în vest și sud-vest s-a menținut parțial  noros. Ploi slabe au fost, trecător și izolat, în nordul Carpaților Orientali și în Dobrogea. Vântul a suflat slab și moderat, cu ușoare intensificări, în prima parte a intervalului, în est și în sud-est, dar de scurtă durată și în timpul ploilor, pe raza județului Vâlcea luând aspect de vijelie. Temperaturile maxime s-au încadrat între 21 de grade la Câmpulung, Mahmudia, Mangalia și Sulina și 30 de grade la Satu Mare, Supuru de Jos, Baia Mare, Timișoara și Sânicolau Mare. La ora 06, valorile termice erau cuprinse între 7 grade la Toplița și Joseni și 20 de grade la Moldova Nouă.

***Observatie:***Începând de ieri, de la ora 06.00, au fost în vigoare 40 de mesaje de avertizare / atenționare privind fenomene meteorologice periculoase imediate, după cum urmează:  
**- 7 cod portocaliu**: 4 emise de SRPV Timișoara, 2 de SRPV Craiova și 1 de SRPV Cluj-Napoca;  
- 33 cod galben: 12 emise de SRPV Timișoara, 10 de SRPV Cluj-Napoca, 9 de SRPV Craiova și 2 de SRPV Sibiu*.*

**LA BUCUREŞTI**

**Vremea a fost, în general, frumoasă,** iar din punct de vedere termic, apropiată de normal. Cerul a fost variabil, cu înnorări temporare în cursul zilei și mai mult senin noaptea. Vântul a suflat în general moderat în prima parte a intervalului, apoi a diminuat semnificativ. Temperatura maximă a fost de 26 de grade la Afumați și Băneasa și 27 de grade la Filaret, iar la ora 06.00, se înregistrau 11 grade la Băneasa, 13 grade la Afumați și 15 grade la Filaret.

**3. Prognoza meteorologică în intervalul 28.05.2018, ora 09.00 – 29.05.2018, ora 09.00**

**ÎN ŢARĂ**

**Valorile termice, mai ridicate** decât cele climatologic specifice perioadei, vor caracteriza o vreme mai caldă decât în mod normal, în cea mai mare parte a țării. Cerul va fi variabil, cu înnorări temporar accentuate, în special după orele prânzului în regiunile vestice și sud-vestice, în Carpații Occidentali și Meridionali precum și în zonele submontane aferente acestora, unde local se vor semnala averse, descărcări electrice și intensificări de scurtă durată ale vântului. Ploile vor avea și caracter torențial astfel că în intervale scurte de timp, pe spații mici se vor acumula cantități de apă mai importante și vor fi posibile căderi de grindină. Temperaturile maxime se vor încadra între 21 și 31 de grade, iar cele minime între 7 și 18 grade, mai coborâte în depresiunile din estul Transilvaniei.

**LA BUCUREŞTI**

**Vremea va deveni mai caldă** decât în mod normal pentru această dată. Cerul va fi variabil, iar vântul va sufla slab și moderat. Temperatura maximă se va situa în jurul valorii de 29 de grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

**ABA Dobrogea Litoral** informeaza despre **apariţia unor delfini morţi pe plaja litorală:**

- **unul pe plaja de la Eforie Sud**, zona Casino**, judeţul Constanţa, la data de 27.05.2018, ora 13.30.**

**- unul pe plaja 3 Papuci, zona Zoom, Mun. Constanţa, judeţul Constanţa, la data de 27.05.2018, ora 12.00.**

- **unul pe plaja** plaja aferentă Hotel Vega din Staţiunea Mamaia**, judeţul Constanţa, la data de 27.05.2018, ora 20.30.**

Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţat SGA Constanţa pentru a fi ridicaţi de pe plajă.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 24.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 26.05.2018 - 27.05.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**